En 27-årig mand fra Asylcenter Slottet har fået en dom på 60 dages fængsel og udvisning af Danmark efter et groft overfald i Rønne. Han må fra udrejsedatoen ikke rejse ind i landet i seks år.

Det afgjorde Retten på Bornholm onsdag eftermiddag.

Overfaldet skete sent om aftenen den 26. marts i år, hvor den 27-årige opsøgte to mænd i deres hjem, et bofællesskab for flygtninge i Rønne.

Den 27-årige slog en af mændene adskillige gange i hovedet, hvorefter han gik til angreb med et spejl. Da angrebet blev afværget, knuste han spejlet og stak manden i armen med et stykke af det knuste spejl. Manden fik en flænge i armen, der måtte syes.

Trusler på livet

Den 27-årige er desuden dømt for at have ødelagt den ene af mændenes computer ved at slå den ind i et træ. Det skete i august sidste år foran Super Brugsen i Rønne.

I forbindelse med episoden truede den 27-årige de to mænd på livet – blandt andet ved at sige “ifølge islam er det okay at slå dig ihjel, fordi du har sex før ægteskabet”.

Den 27-årige valgte at anke dommen på stedet.